b'\n_START_ARTICLE_\nMiroslav Jerki\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMiroslav se je rodil o\xc4\x8detu Alojzu, ki je bil po poklicu \xc4\x8devljar in materi Mariji, rojeni Hrobat, ki je bila gospodinja. Osnovno \xc5\xa1olo in ni\xc5\xbejo gimnazijo je obiskoval v Mariboru. Po izbruhu druge svetovne vojne se je preselil v Vipavo, kjer se je u\xc4\x8dil za trgovskega pomo\xc4\x8dnika. Tam se je pridru\xc5\xbeil mladinskemu osvobodilnemu gibanju, po kapitulaciji Italije pa se je pridru\xc5\xbeil partizanom. Najprej je bil dodeljen v \xc4\x8deto VOS, kasneje pa 4. bataljonu 2. brigade VDV. Po vojni je slu\xc5\xbeil na razdelilni \xc4\x8drti med Jugoslavijo in Italijo v enoti KNOJa, nato pa se je vpisal v gimnazijo, ki jo je dokon\xc4\x8dal v Novi Gradi\xc5\xa1ki._NEWLINE_Po kon\xc4\x8dani gimnaziji se je vpisal v ni\xc5\xbejo intendantsko \xc5\xa1olo v Trebinju, nato pa \xc5\xa1e v vi\xc5\xa1jo intendantsko akademijo v Beogradu, ki jo je dokon\xc4\x8dal leta 1960. Leta 1979 je dokon\xc4\x8dal \xc5\xa1olo ljudske obrambe JLA in dobil \xc4\x8din generalpodpolkovnika. Medtem je slu\xc5\xbeil v razli\xc4\x8dnih intendantskih enotah in v voja\xc5\xa1ki ekonomiki JLA pa celi Jugoslaviji._NEWLINE_Po opravljeni voja\xc5\xa1ki \xc5\xa1oli je napredoval v na\xc4\x8delnika intendantskega oddelka voja\xc5\xa1ke ekonomije, zatem pa je postal na\xc4\x8delnik Intendantske uprave zveznega sekretariata za ljudsko obrambo. Naslednja slu\xc5\xbeba, ki jo je opravljal, je bila slu\xc5\xbeba in\xc5\xa1pektorja za zaledje pri Zveznem sekratariatu za ljudsko obrambo. Njegovo zadnje delovno mesto je bilo mesto na\xc4\x8delnika Uprave za vojno zaledje pri Zveznem sekratariatu za ljudsko obrambo. Upokojil se je leta 1988.'